คลังชงครม.ทิ้งทวนล้างหนี้กองทุนฟื้นฟู
ออกพรบ.2ฉบับรื้ออำนาจธปท.ล้วงกำไรโยกสินทรัพย์3แสนล.
19 ส.ค. 2554

ออกพรบ.2ฉบับรื้ออำนาจธปท.ล้วงกำไรโยกสินทรัพย์3แสนล.
คลังดันแก้กฎหมายล้างหนี้กองทุนฟื้น 2 ฉบับเข้า ครม.ก่อนยุบสภา หวังมาร์คกลับมาสะสาง
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังจะเร่งเสนอแก้พระราชบัญญัติ (พ.ร.บ.) เงินตรา และพ.ร.บ.กองทุนเพื่อการฟื้นฟูและพัฒนาระบบสถาบันการเงิน พ.ศ. ... ให้คณะรัฐมนตรี (ครม.) เห็นชอบก่อนที่จะมีการยุบสภา ซึ่งจะทำให้ธนาคารแห่งประเทศไทย (ธปท.) มีรายได้จากการบริหารเงินตราและการขายทรัพย์สินมาใช้หนี้กองทุนฟื้นฟูจำนวน 1.1 ล้านล้านบาท
ทั้งนี้ การแก้ พ.ร.บ.เงินตรา จะทำให้การบันทึกบัญชีของฝ่ายออกบัตรที่มีอยู่จำนวน 3 บัญชี คือ บัญชีสำรองเงินตรา บัญชีผลประโยชน์ประจำปี และบัญชีสำรองพิเศษ เกิดความคล่องตัวส่งผลให้บัญชีผลประโยชน์ประจำปีมีดอกผลปีละ 24 หมื่นล้านบาท นำไปใช้หนี้กองทุนฟื้นฟูฯ ได้
สำหรับการแก้ไข พ.ร.บ.กองทุนฟื้นฟู จะให้มีการโอนสินทรัพย์ของกองทุนที่มีอยู่ 3 แสนล้านบาท ให้กระทรวงการคลังบริหาร เพื่อนำเงินไปใช้หนี้ซึ่งเป็นหุ้นของธนาคารกรุงไทย บริษัทบริหารสินทรัพย์กรุงเทพพาณิชย์ (BAM) และบรรษัทบริหารสินทรัพย์สุขุมวิท (SAM) 
ปัจจุบันคลังต้องใช้เงินงบประมาณจ่ายภาระดอกเบี้ยหนี้กองทุนฟื้นฟูปีละ 7 หมื่นล้านบาท และปีงบประมาณ 2555 จะเพิ่มเป็น 8 หมื่นล้านบาท กระทบต่อการบริหารงบประมาณลงทุนของรัฐบาลอย่างมาก
ที่ผ่านมาใช้เงินชำระดอกเบี้ยไปแล้วกว่า 5 แสนล้านบาท หากแก้กฎหมายทั้ง 2 ฉบับได้ จะช่วยลดภาระดอกเบี้ยได้ลงมาก
นายนริศ กล่าวว่า ในส่วนของ ร่าง พ.ร.บ.ที่ดินและสิ่งปลูกสร้างที่ผ่านความเห็นชอบจาก ครม.ไปแล้วขณะนี้นายอภิสิทธิ์ เวชชาชีวะ นายกรัฐมนตรี ได้เร่งให้สำนักนายกรัฐมนตรีส่งร่างกฎหมายเข้าบรรจุเป็นเวลาพิจารณาของสภาให้ทันก่อนที่จะมีการยุบสภา เพราะหากดำเนินการได้ทันเมื่อกลับมาเป็นรัฐบาลก็สามารถยืนยันร่างกฎหมายเพื่อให้สภาพิจารณาได้ทันที แต่หากเสนอบรรจุเป็นวาระไม่ทัน เมื่อมีรัฐบาลใหม่ต้องเริ่มต้นเสนอ ครม.ใหม่ทำให้เกิดความล่าช้า
ด้านนายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในการประชุม ครม. วันที่ 26 เม.ย.นี้ สคร. จะเสนอร่าง พ.ร.บ.การให้เอกชนร่วมลงทุนในกิจการของรัฐ พ.ศ. ... (PPPs) ที่จะนำมาใช้แทน พ.ร.บ.ว่าด้วยการให้เอกชนร่วมการงานหรือดำเนินงานในกิจการของรัฐ พ.ศ.2535 (พ.ร.บ.ร่วมทุน) อีกครั้ง 
หลังจากก่อนหน้านี้ ที่ประชุม ครม. เมื่อวันที่ 12 เม.ย. สั่งการให้ สคร. ไปหารือสำนักงานคณะกรรมการกฤษฎีกาให้ชัดเจนว่าการออกกฎหมายใหม่จะมีผลลบล้างการกระทำความผิดตามกฎหมายเดิมหรือไม่
ทั้งนี้ ร่าง พ.ร.บ.ร่วมทุนใหม่จะทำให้การลงทุนของภาครัฐมีความคล่องตัวมากยิ่งขึ้น